На основу члана 46. Закона о планирању и изградњи (»Сл. гласник РС», број 72/2009, 81/2009-исправка, 64/2010- одлука УС, 24/2011, 121/2012, 42/2013-одлука УС, 50/2013- одлука УС, 98/2013- одлука УС, 132/2014, 145/2014, 83/2018, 31/2019, 37/2019-др.закон, 9/2020, 52/2021 и 62/2023), Правилника о садржини, начину и поступку израде докумената просторног и урбанистичког планирања (»Сл. гласник РС», број 32/2019), члана 32. став 1. тачка 5. Закона о локалној самоуправи („Службени гласник РС“ број 129/2007, 83/2014 – др. закон, 101/2016 – др. закон, 47/2018 и 111/2021- др. закон), члана 41. и члана 152. Статута Општине Владичин Хан («Службени гласник Града Врања», број 7/2024-пречишћен текст), Скупштина општине Владичин Хан на седници одржаној дана 27. јуна 2024. године, донела је

**О Д Л У К У**

**О ИЗРАДИ ПЛАНА ДЕТАЉНЕ РЕГУЛАЦИЈЕ**

**соларне електране „DN SOLAR“,**

**на територији општине Владичин Хан**

**Члан 1.**

Приступа се изради Плана детаљне регулације соларне електране „DN SOLAR“ на територији општине Владичин Хан( у даљем тексту: План).

 План се израђује на основу иницијативе коју је покренуо наручилац израде Плана DN COMPANY, с. Прекодолце.

**Члан 2.**

Границом Плана обухваћено је подручје површине од око 2,3 ha.

Прелиминарна граница обухвата су катастарске парцеле број: 2005/5, 2006/4, 2015, 2017, 2020, 2023, 2024, 2025, 2026, 2027/1, 2027/2, 2030, 2031, 2032, 2033, 2034, 2035, 2036, 2037, 2038, 2039, 2040, 2045, 2046, 2081, 2082 и 2083/3 КО Прекодолце.

Коначна граница плана биће дефинисана Нацртом плана.

Диспозиција захваћеног подручја је дата на графичком прилогу који је саставни део ове Одлуке.

Графички део Плана радиће се на ажурним дигиталним катастарско-топографским подлогама.

**Члан 3.**

Услови и смернице од значаја за израду Плана дати су планским документима вишег реда:

* Просторни план Републике Србије од 2010. до 2020. године („Службени гласник Републике Србије“, бр. 88/2010),
* Просторни план општине ВладичинХан ("Службени гласник града Врање", бр.25/2021, у даљем тексту: ППО Владичин Хан).

Просторним планом Републике Србије предвиђен је поред осталог и развој у области привреде и инфраструктуре. Сходно постулатима одрживог развоја и заштите животне средине, предвиђено је одрживо коришћење природних ресурса – минералних сировина, вода, пољопривредног, шумског и грађевинског земљишта уз унапређење квалитета и рационалност при коришћењу, као и уз веће коришћење обновљивих извора енергије.

Према ППО Владичин Хан који детаљније разрађује предметно подручје, плански обухват налази се у оквиру пољопривредног земљишта. За изградњу свих објеката,који користе обновљиве изворе енергије, обавезна је даља разрада ППО Владичин Хан кроз израду Планова детаљне регулације или Планова генералне регулације.

**Члан 4.**

Принципи планирања, коришћења, уређења и заштите простора у обухвату Плана засниваће се на принципима рационалне организације и уређења простора и усклађивању планираних садржаја са могућностима и ограничењима у простору, а све у складу са планским документима ширег подручја.

**Члан 5.**

Визија и циљ Плана је стварање законског и планског основа за просторно уређење предметне зоне и утврђивање правила уређења и правила грађења за подручје соларне електране „DN SOLAR“ (планиране оквирне снаге 990 kW), односно стварање основа за издавање одговарајућих дозвола за грађење свих потребних објеката у саставу предметне соларне електране.

Планирање, коришћење, уређење и заштита простора заснива се на принципима уређења и коришћења простора утврђеним чланом 3. Закона о планирању и изградњи, као и другим важећим прописима Републике Србије.

**Члан 6.**

У складу са чланом 28.Закона о планирању и изградњи, садржајем Плана ће се обухватити:

1. границе плана и обухват грађевинског подручја, поделу простора на посебне целине и зоне;
2. детаљна намена земљишта;
3. регулационе линије улица и јавних површина и грађевинске линије са елементима за обележавање на геодетској подлози;
4. нивелационе коте улица и јавних површина (нивелациони план);
5. попис парцела и опис локација за јавне површине, садржаје и објекте;
6. коридори и капацитети за саобраћајну, енергетску, комуналну и другу инфраструктуру;
7. мере заштите културно-историјских споменика и заштићених природних целина;
8. локације за које се обавезно израђује урбанистички пројекат или расписује конкурс;
9. правила уређења и правила грађења по целинама и зонама;
10. други елементи значајни за спровођење плана детаљне регулације;
11. графички део.

**Члан 7.**

Носилац израде Плана је Општинска управа општине Владичин Хан, Одељење за урбанизам ,имовинско - правне, комуналне и грађевинске послове.

Наручилац Плана је DN COMPANY, с. Прекодолце (Инвеститор).

Стручни послови на изради Плана биће поверени привредном друштву, односно другом правном лицу које испуњава прописане услове за израду планских докумената у складу са Законом и дефинисаће се уговором са наручиоцем.

**Члан 8.**

Рокови за израду Плана, дефинишу се уговором између Наручиоца и обрађивача Плана. Оквирни рок за израду нацрта плана је 12 месеци од дана доношења Одлуке.

Динамика израде појединих фаза уређује се на основу координације између Наручиоца и Обрађивача.

**Члан 9.**

Средства за израду Плана обезбеђује наручилац израде Плана, DN COMPANY, с. Прекодолце.

**Члан 10.**

Након доношења Одлуке о изради Плана, носилац израде Плана организује рани јавни увид у трајању од 15 дана. Рани јавни увид оглашава се у средствима јавног информисања.

Нацрт плана излаже се на јавни увид у трајању од 30 дана у седишту локалне самоуправе, а време и место одржавања јавног увида оглашава се у средствима јавног информисања. О излагању нацрта Плана на јавни увид стара се носилац израде плана.

Рани јавни увид и јавни увид сумира Комисија за планове општине Владичин Хан.

По обављеном јавном увиду, Комисија за планове сачињава извештај који садржи податке о извршеном јавном увиду, са свим примедбама и закључцима по свакој примедби, и исти доставља обрађивачу Плана.

**Члан 11.**

 Донета је Одлука о приступању изради Стратешке процене утицаја Плана на животну средину у складу са Законом о стратешкој процени утицаја на животну средину („Службени гласник Републике Србије“, број 135/04 и 88/10), на основу предходно прибављеног Мишљења органа надлежног за послове заштите животне средине Општине Владичин Хан, број IV 501-22/2024-03 од 19.04.2024.године.

 Одлука о приступању изради Стратешке процене утицаја Плана на животну средину саставни је део ове одлуке.

**Члан 12.**

За потребе израде Плана, потребна је израда Студије заштите непокретних културних добара, у складу са Законом о културном наслеђу („Службени гласник Републике Србије“, број 129/2021) и Законом о културним добрима („Службени гласник Републике Србије“, број 71/94 и 52/2011), на основу предходно прибављеног Мишљења органа надлежног за послове заштите непокретног културног добра, број 695/2-03 од 17.04.2024.године.

**Члан 13.**

План ће се израдити у четири (4) истоветна примерка (у штампаном и дигиталном облику) и то два (2) примерка за носиоца израде и по један (1) примерак за обрађивача плана и наручиоца.

**Члан 14.**

Ова Одлука објављује се у Централном регистру планских докумената и на званичној интернет страници општине Владичин Хан.

**Члан 15.**

Ова Одлука ступа на снагу осмог (8) дана од дана објављивања у "Службеном гласнику града Врања".

**СКУПШТИНА ОПШТИНЕ**

**ВЛАДИЧИН ХАН**

**Број: 06-72/6/24-I**

**Дана 27. јуна 2024. године**

 **ЗАМЕНИЦА ПРЕДСЕДНИЦЕ,**

 **Милена Милосављевић**